Die nuwe en finale afwagting van Hom!
Home / Die nuwe en finale afwagting van Hom!
In die Ou Testament was daar 'n "afwagting" dat vir die volk van die Here 'n Messias sou kom wat 'n baie sterk leier vir hulle sou wees. 'n Beskrywing van hierdie afwagting, kry ons in Jesaja 9: 5-6: "Vir ons is 'n Seun gebore, aan ons is 'n Seun gegee; Hy sal heers, en Hy sal genoem word: Wonderbare Raadsman, Magtige God, Ewige Vader, Vredevors. Sy heerskappy sal uitbrei, en Hy sal vir altyd vrede en voorspoed bring … Daarvoor sal die onverdeelde trou van die Here die Almagtige sorg."
Met Kersfees vier ons fees dat hierdie afwagting van destyds in alle opsigte waar geword het. Om die waarheid te sê, die Een wat wel op aarde mens kom word het, is baie meer as wat verwag was. Hy het die enigste Verlosser vir alle mense van alle tye geword en sal dit altyd wees. Sy heerskappy deur sy Gees in sy kinders oortref alle fasette van afwagting. Daar is nie genoeg name of woorde om reg te laat geskied aan Wie Hy werklik is nie. Hy oortref alle verwagtinge!
Maar Hy het self gesê terwyl Hy hier was: "En as Ek gegaan het en vir julle plek gereed gemaak het, kom Ek terug en sal julle na My toe neem …" (Johannes 14:3). Hierdie woorde van Jesus beteken dat daar steeds by ons 'n afwagting is. Die afwagting van die Ou Testament wat waar geword het, maak plek vir 'n totaal nuwe afwagting vir ons vandag. En Kersfees bied elke jaar die ideale geleentheid om nuwe inhoud aan hierdie nuwe afwagting te gee. Die afwagting van Jesus se eerste koms, word vervang met 'n nuwe afwagting vir sy tweede en finale koms.
Hierdie finale afwagting dat Jesus verseker weer kom, dra direk by tot 'n groeiende dringendheid dat Hy so gou moontlik weer moet kom. Die chaos in die wêreld, persoonlike omstandighede én veral die intense begeerte van elke Jesus-mens om Hom self te ontmoet, dryf hierdie groeiende finale afwagting.